पिछले 12 अगस्‍त की शाम 'बिगुल मज़दूर दस्‍ता' के कार्यकर्ता हरिद्वार के सिडकुल (उत्‍तराखण्‍ड राज्‍य औद्योगिक विकास निगम) औद्योगिक क्षेत्र में ''मज़दूर माँगपत्रक आन्‍दोलन'' के तहत एक प्रचार अभियान चला रहे रहे थे कि महदूद नामक इलाक़े में एबीवीपी और हिन्‍दू युवा वाहिनी से जुड़े कुछ लोगों ने उन पर हमला कर दिया। उन पर लोगों को भड़काने का आरोप लगाते हुए ये लोग कार्यकर्ताओं से पर्चे छीनने और पोस्‍टर फाड़ने की कोशिश कर रहे थे और मज़दूरों से हाथापाई करके उन्हें भगा रहे थे। जब वे इसमें सफल नहीं हुए तो उन्‍होंने फ़ोन करके पुलिस बुला ली जिसने आते ही बिगुल मज़दूर दस्‍ता के पाँच कार्यकर्ताओं को हिरासत में ले लिया और अन्‍य मज़दूरों को डरा-धमकाकर हटा दिया। कार्यकर्ताओं के कहने पर भी हमला करने वाले संघी गुण्‍डों पर कोई कार्रवाई नहीं की गयी। थाने में बिगुल के कार्यकर्ताओं के साथ गाली-गलौच और मारपीट की गयी और देशभर से अनेक ट्रेड यूनियनों, राजनीतिक-सामाजिक कार्यकर्ताओं, पत्रकारों आदि के फ़ोन जाने के बावजूद पुलिस यही कहती रही कि हम पर ऊपर से दबाव है, हम इनको ऐसे नहीं छोड़ सकते। यह पूरी कार्रवाई एक योजना के तहत की जा रही थी इसका अनुमान इस बात से भी लगाया जा सकता है कि ''मज़दूर माँगपत्रक आन्‍दोलन'' के तहत जो पर्चा बाँटा जा रहा था उसका पुलिस ने कोई ज़िक्र न तो पहले दिन किया और न ही अगले दिन एसडीएम कोर्ट में पेश करने पर किया। पुलिस ने कई महीने पहले बिगुल मज़दूर दस्‍ता और स्‍त्री मज़दूर संगठन की ओर से शहीदों की याद में बाँटे गये एक पर्चे को शिकायत का आधार बनाया जिसमें बिस्‍मिल, अशफ़ाक, भगतसिंह जैसे क्रान्तिकारियों को याद करते हुए आज साम्‍प्रदायिक नफ़रत फैला रहे लोगों पर चोट की गयी थी। हालाँकि उसी दिन शाम को जारी पुलिस की प्रेस विज्ञप्ति में कहा गया था कि ये लोग मज़दूरों को 16000 न्‍यूनतम मज़दूरी देने की माँग को लेकर जनसम्‍पर्क अभियान चला रहे थे। ज़ाहिर है कि बाद में हिन्‍दुत्‍ववादी संगठनों के दबाव में इसे हटाकर लोगों को ''भड़काने'' का आरोप लगा दिया गया। इन्‍हीं की शह पर अगले दिन के दैनिक जागरण में एक ख़बर छापी गयी कि मज़दूरों को ''भड़काने'' के कारण पुलिस ने कुछ लोगों को गिरफ्तार किया है।